La regidoria de Serveis Socials presenta el balanç del programa de mesures judicials amb menors
22 de febrer 2019

![Imagen 1](/media/c1iby40c/057_maq_monica-caparros.jpg)

La regidoria de Serveis Socials de l'Ajuntament de Sagunt fa un balanç del programa de mesures judicials de mig obert de menors infractors en l'exercici de l'any 2018. Serveis Socials ha treballat amb 40 menors, dels quals 34 eren xics i 6 xiques amb edats entre els 15 i els 21 anys. Dels 40 menors, 37 d'ells són de nacionalitat espanyola i 3 estrangers amb un total de 43 mesures judicials amb sentències de llibertat vigilada, llibertat vigilada de segon període d'internament, prestacions en benefici de la comunitat i realització de tasques socioeducatives.

  

Des dels Serveis Socials Municipals s'han organitzat tallers d'habilitats socials per a adolescents. Cal destacar, que una vegada iniciades les mesures el nivell de reincidència és mínim. En 2018, 9 xics i 1 xica han aconseguit treballar amb un contracte com a cambrers, repartidors de menjar, socorristes, recollida de taronges i d'una empresa de pinsos.

  

La regidora de Serveis Socials, Mónica Caparrós, ha expressat que “**entenem que el programa ha sigut un èxit. En converses amb el psicòleg responsable, posava en valor la capacitat de recuperació d'un gran nombre d'estos/as jóvens. Adolescents que han sigut capaços de tornar a integrar-se de manera normalitzada tant en la formació reglada com en el món laboral. Són diverses les idees, més enllà de les consideracions positives, que van sorgir de les diferents converses amb el responsable del programa**”. 

  

D'altra banda, s'ha vist la necessitat d'un reforç “**tant des de la nostra delegació com de qualsevol altra que tinga vincle directe amb joventut, en polítiques d'igualtat i respecte, i sobre este propòsit treballarem. Agrair a totes les entitats i delegacions que han participat en este programa el seu altruisme i el seu esforç perquè tirara avant**”, ha declarat la regidora. 

  

La regidoria ha realitzat mesures de Prestacions en Benefici de la Comunitat en el Poliesportiu Municipal en el manteniment de jardins i instal·lacions, en la S.A.G. amb neteja d'interiors de camions de neteja urbana, amb S.O.S. Sagunt en la cura de gossos abandonats, amb la Creu Roja – Camp de Morvedre en la recollida i repartiment d'aliments i en tallers amb xiquets, amb SOCOLTIE en el rober del Centre Especial d'Ús de discapacitats i en residències de 3a edat del Port de Sagunt en activitats socioculturals amb persones majors (TSOC).

  

Durant el 2018 hi ha hagut intervencions que han requerit de la derivació a recursos especialitzats per a abordar problemàtiques més complexes. Els recursos especialitzats amb la seua problemàtica general per la qual han sigut atesos són els següents: el Centre Espill per a casos d'abús sexual, tècnic de menors per a l'establiment de regles o pautes conductuals, Unitat de Salut Mental per a patologia mental, Unitat de Conductes Addictives – Addiccions, Gabinet Psicopedagògic Municipal per a problemes psicològics, emocionals o de falta d'HH.SS., SEAFI en intervenció familiar i gimnasos/clubs esportius per a l'activitat esportiva. 

  

Durant el 2018, 31 dels 40 menors han rebut alguna formació ja siga acadèmica o laboral: formació reglada que s'impartix en els instituts, cursos del departament de Promoció Econòmica per a perfils d'exclusió social i cursos d'altres entitats de caràcter privat.

*   [](http://www.facebook.com/sharer.php?u=https://aytosagunto.es/va/actualitat/la-regidoria-de-serveis-socials-presenta-el-balanc-del-programa-de-mesures-judicials-amb-menors/ "Facebook")
*   [](http://twitter.com/share?url=https://aytosagunto.es/va/actualitat/la-regidoria-de-serveis-socials-presenta-el-balanc-del-programa-de-mesures-judicials-amb-menors/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-regidoria-de-serveis-socials-presenta-el-balanc-del-programa-de-mesures-judicials-amb-menors/ "Linked In")
*   [](mailto:?body=https://aytosagunto.es/va/actualitat/la-regidoria-de-serveis-socials-presenta-el-balanc-del-programa-de-mesures-judicials-amb-menors/)